
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Ilze Pelša kā komersantu interešu pārstāve, izskatīja rakstveida procesā strīdu starp patērētāju un sabiedrību saistībā ar atteikuma tiesību neizpildi un samaksātās naudas neatmaksāšanu.

No lietā esošajiem materiāliem izriet, ka patērētāja 2025. gada 20. aprīlī veica preču iegādi attālināti “Facebook” platformā tiešraides laikā, par pasūtījumu samaksājot, tostarp par rozā kostīmu 70,00 EUR. Preces patērētāja saņēma 2025. gada 6. maijā sabiedrības veikalā Rīgā. 2025. gada 13. maijā patērētāja atgrieza rozā kostīmu sabiedrības veikalā, norādot, ka tas neatbilst attālinātajā piedāvājumā norādītajiem parametriem, un pieprasīja atmaksāt par preci samaksāto naudas summu. No lietā esošajiem materiāliem izriet, ka sabiedrības pārstāvis preci pieņēma, tomēr samaksātā naudas summa patērētājai netika atmaksāta. Sabiedrība Patērētāju tiesību aizsardzības centra pieprasījuma ietvaros skaidrojumu par patērētājas prasības neizpildi nesniedza.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 12. panta pirmo daļu patērētājs var noteiktā termiņā izmantot atteikuma tiesības un, nesniedzot nekādu pamatojumu, atkāpties no distances līguma. Savukārt PTAL 12. panta otrā daļa paredz, ka patērētājs pirms atteikuma tiesību termiņa beigām par lēmumu atkāpties no līguma informē pārdevēju, iesniedzot tam atteikuma veidlapu vai paziņojumu par atteikuma tiesību izmantošanu, un termiņš ir ievērots, ja paziņojums nosūtīts pirms atteikuma tiesību termiņa beigām. Patērētājas pienākums ir pierādīt atteikuma tiesību izmantošanu.
Komisija konstatē, ka prece tika iegādāta distances līguma ietvaros un patērētāja ir pierādījusi atteikuma tiesību izmantošanu, 2025. gada 13. maijā nododot preci sabiedrībai, tas ir, noteiktajā termiņā pēc preces saņemšanas.
Savukārt PTAL 12. panta sestā daļa paredz, ka pārdevējam bez nepamatotas kavēšanās, bet ne vēlāk kā 14 dienu laikā no dienas, kad tas saņēmis informāciju par patērētāja lēmumu atkāpties no līguma, ir pienākums atmaksāt patērētājam viņa samaksāto naudas summu, tai skaitā patērētāja samaksātos piegādes izdevumus.
Saskaņā ar 2014. gada 20. maija Ministru kabineta noteikumu Nr.255 “Noteikumi par distances līgumu” 5.10. apakšpunktu pārdevējam pirms distances līguma noslēgšanas ir pienākums sniegt patērētājam skaidru un saprotamu informāciju par atteikuma tiesību izmantošanas nosacījumiem, termiņu un kārtību, kā arī atteikuma veidlapu. Atbilstoši minēto noteikumu 20. punktam gadījumā, ja atteikuma veidlapa patērētājam netiek izsniegta, atteikuma tiesību izmantošanas termiņš ir viens gads.
No lietā esošajiem materiāliem neizriet, ka sabiedrība patērētājai pirms distances līguma noslēgšanas būtu sniegusi informāciju par atteikuma tiesībām vai atteikuma veidlapu. Līdz ar to patērētājai bija tiesības izmantot atteikuma tiesības viena gada laikā no preces saņemšanas. Komisija secina, ka patērētāja šo tiesību ir izmantojusi savlaicīgi un sabiedrībai ir pienākums atmaksāt par preci samaksāto naudas summu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, piektās daļas 9. punktu, 26.4 panta pirmo un otro daļu un 26.11 panta pirmo daļu un 26.12 panta pirmo daļu,
nolemj:
apmierināt patērētājas prasību.
Uzdot sabiedrībai atmaksāt patērētājai par atgriezto preci samaksāto naudas summu 70,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Komisijas lēmums ir labprātīgi izpildāms 30 dienu laikā no tā spēkā stāšanās dienas.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

